Kuffa, Filip, poslanec NR SR (2021-07-02):
Tak budem pokračovať v tej prerušenej rozprave, kde som nedokončil body. Návrh zákona hovorí o tom, že ide o pozemky v 3., 4. a 5. stupni ochrany prírody, o štátne pozemky, ktoré majú prejsť pod ministerstvo životného prostredia. To sa tak tvári, ako keby sa to netýkalo všetkých pozemkov, no ale zákon o ochrane prírody a krajiny hovorí, že v národných parkoch sú tieto pozemky od 3. stupňa vyššie, čiže všetky tie pozemky prejdú štátne pod ministerstvo životného prostredia. Opomenuli ste, navrhovatelia, ale jednu vec a to v rozprave doposiaľ nezaznelo, pri Lesoch SR to nebude problém, pretože tí ako veľký obhospodarovateľ hospodária aj inde ako v národných parkoch, ale máme tu Štátne lesy TANAP-u a Lesopoľnohospodársky majetok Ulič a ten obhospodaruje lesné pozemky aj mimo národných parkov. A vy sa teraz tvárite, že tieto organizácie idete nejako zlúčiť alebo čo, ale nikde som nezachytil – ani len v diskusii – náznak o tom, že by ste riešili problematiku obhospodarovania týchto pozemkov mimo národných parkov, kto to bude, či to bude Štátna ochrana prírody, či predsa Štátne lesy TANAP-u, keď idete zrušiť vedenia, tak toto si naozaj neviem predstaviť a toto doriešené nemáte, čiže odporúčam sa na to pozrieť. Včera tu pán minister, exminister Mičovský povedal, že on je za to, aby celá lesnícka sekcia prešla pod ministerstvo životného prostredia, fú, ten dostal tuná spŕšku, že lesníci by sa v hrobe obracali. Ja to poviem ale z iného uhla, prečo je neprípustné momentálne ministerstvo životného prostredia. Ministerstvo životného prostredia sa stalo synonymom ministerstva ekoterorizmu, preto sa všetkým vlasy dupkom stavajú, keď počujú takéto niečo. Včera som tu už spomenul, je platforma Zachráňme lesné bohatstvo Slovenska, tá vypracovala stratégiu trvalo udržateľného využívania lesného bohatstva na Slovensku a tá hovorí, jedno centrum pre manažment lesného bohatstva štátu, jeden zákon na ochranu a využívanie lesného bohatstva štátu, jedna štátna správa na ochranu lesného bohatstva. To znamená, že naozaj aj široká lesnícka verejnosť, nie teda len ten štátny a neštátny sektor, hovoria o tom, že naozaj tá lesnícka sekcia by sa mala vytrhnúť spod ministerstva pôdohospodárstva, len oni to nenazývajú, že, nehovoria, že by malo ísť pod životné prostredie, ale malo by sa zriadiť možnože nejaké nové ministerstvo prírodných zdrojov, kde by sa, naopak, zo životného prostredia sekcia vôd združila s lesníckou sekciou. A to je na margo toho, prečo, prečo sa v podstate tak negatívne lesníci dneska stavajú o tom, a keď niekto povie, že majú prejsť pod ministerstvo životného prostredia, tak naozaj to v nich vyvoláva len strach, lebo keď vidia, čo doteraz toto ministerstvo dokázalo, oni to vidia v teréne, tak naháňa to hrôzu. Ak iný lesnícky prístup, ktorý tu bol pred rokom 2002, kedy prišiel ten nešťastný zákon, manažoval krajinu, manažoval chránené územia, boli to práve lesníci, ktorí ho manažovali, a už ako som to spomenul, zachovali nám zelené lesy. Dneska to, bohužiaľ, povedať nemôžeme. Všetci sa vyhovárate na to z úradu, že lesníkom ide len o nejakú drevnú hmotu a že majú proste na to zabudnúť, že budú žiť z dreva a že budú žiť z prírodného turizmu, alebo používa sa pojem aj mäkký turizmus. A ja sa vás pýtam, či dneska, keď sa obhospodarovateľ volá Štátne lesy TANAP-u, Lesy Slovenskej republiky, Lesopoľnohospodársky majetok Ulič, či zrazu, keď sa bude volať ten obhospodarovateľ Štátna ochrana prírody, či to je tá magická formula, ktorá zabezpečí zrazu to, že, bum, prírodný turizmus, mäkký turizmus tu bude rozkvitať, lebo ja tam nevidím žiadne iné opatrenia. Však sú tam reštrikcie v zákone o lesoch, o ochrane prírody a krajiny. A keď sa tieto zákony nezmenia, tak ani ten prírodný a mäkký turizmus tu nebude fungovať. Ja veľmi rád pôjdem napríklad do Vysokých Tatier, keď tam spravíte niekde ohnisko, pôjdem si tam opiecť slaninu. No neni to možné tam zakladať oheň. (Povedané so smiechom.) Jak vy chcete potom robiť ten mäkký turizmus? To by som rád vedel, či naozaj ten pojem štátna ochrana prírody, či to je tá magická formula. Včera tu padlo ešte, že, už som to aj spomenul, to viazanie CO2, už si nepamätám, kto to vtedy tu rozprával a rozdelil to do troch rovín, že kto viac, ktorý les viac viaže kysličníka uhličitého, či les hospodársky, či je to prales alebo či je to bezzásah. Vo všetkých troch prípadoch sa môžme baviť o tom, keď si, väčšinou si, vy si pod tým automaticky predstavujete, že je to živý les, ale to práve hovorím, že jednoducho ten bezzásah dospel k tomu, že tie živé spoločenstvá sa nám rozpadli a lesy nám odumreli a mŕtvy les, odumreté drevo v živote nebude väčší, väčší absorbovateľ CO2 ako živé stromy. Chcel som ešte v súvislosti s tým ukladaním uhlíka, mi to vypadla teraz tá myšlienka, čo som chcel povedať. Dobre, v odbornej rovine sme sa asi bavili. Teraz vám to poviem, kolegovia z OĽANO, v politickej rovine. Pri rozprave o štátnom rozpočte tu vystúpil váš líder Igor Matovič a povedal vám, že ste užitoční idioti alebo že ste robili užitočných idiotov tuná iným politickým stranám. To nehovorím ja, to povedal on. Povedal to na margo toho, že síce ste tu najväčší poslanecký klub, ale možnože nie všetky tie vízie, ktoré ste mali, sa vám dokáza... teda podarilo naplniť a podarí napĺňať. Vy nevidíte, čo sa vám dneska deje na ministerstve životného prostredia, kolegovia? Vy nevidíte, komu robí reklamu minister Budaj? Robí snáď reklamu Obyčajným ľuďom a nezávislým osobnostiam? Robí, ale negatívnu. Ale viete, komu robí politickú kampaň a reklamu? Robí ich v prvom rade Progresívnemu Slovensku a strane SPOLU. Pozrite sa, akého má štátneho tajomníka, z akej strany. Pozrite sa, kto sa v roku 2007 tam priväzoval k tým stromom a kto mu dneska radí na ministerstve životného prostredia. To nebude tak dlho trvať, keď Budaj vám povie, že on prestupuje (povedané so smiechom) do Progresívneho Slovenska, jak budete zrazu pozerať... Aháá, my sme to asi nevideli. No každý to vidí, len vy to asi nevidíte. (Reakcia z pléna.) Prosím vás, neskáčte mi do reči, ste v rozprave, som zvedavý, čo budete k zákonu rozprávať vy, a týka sa to k návrhu zákona. Tak láskavo, pán Čekovský, mi tu neskáčte do reči. Dotknem sa ešte petície Osloboďme národné parky. Áno, to sa týka zákona ministerstva životného prostredia, to, čo tam robia. Zahlcujú nás tu trápnymi videami, kde akože osobnosti, poznal som tam síce Mira Nogu, čo bol dakedy spevák, a detský zabávač sa tam vyjadruje na margo toho, že prečo by, že prečo by mala prejsť správa pozemkov z pôdohospodárstva pod životné prostredie. Zaujímavé, ja už neviem, koľko tam je, asi 10 tých videí. No väčšinou, čo osobnosť, tak to máme možnosť sa dozvedieť nejakú novodobú múdrosť, že prečo by to tak malo byť. Nechápem tomu, jak môže ministerstvo životného prostredia z našich peňazí robiť takúto jalovú kampaň. Robí reklamu Progresívnemu Slovensku, strane SPOLU. Konzervatívni členovia v strane OĽANO, vám to akože nevadí? Nevadí vám, že ničia život ľudí a ničia život aj v prírode a krajiny? Ešte raz vám, vás pozývam, príďte na východ, príďte pozrieme sa do Tatier. Mimochodom, aj to musím povedať, my sme si na výbore schválili, že budeme mať poslanecký prieskum na lesných pozemkoch vo vlastníctve Slovenskej republiky práve na poškodených územiach. Už sme mali aj navrhnutú trasu a bola tam práve aj Bielovodská dolina, ktorá je v Belianskych Tatrách, myslím, že tam boli Zadné Meďodoly, bola tam Tichá a Kôprová, ešte tam boli aj iné lokality. Potom ma síce presvedčili, že máme sa pozrieť, kde sú územia zasiahnuté disturbanciami a kde nie sú. Bohužiaľ, do dnešných dní sa tento poslanecký prieskum neuskutočnil. Neviem síce, čo je dôvod. Zo začiatku tam bola tá obava zo šírenia vírusu, čo sme teda ešte brali. Dneska nám to, síce situácia sa už zlepšila, ale stále, stále v podstate ten poslanecký prieskum neprebehol. A je to veľká škoda, pretože dnes sme v prvom čítaní, a, bohužiaľ, minimálne členovia výboru už mohli vidieť ten obraz krajiny, jak to vyzerá, ten bezzásah, jednoducho ten bezzásah neni synonymom toho, že to je niečo dobré a že nám to tu vytvorí teraz nejaké krásne zelené lesy s vodozádržnou funkciou a ja neviem s čím. Ono, vývoj lesa, tá regulačná schopnosť lesa je strašne obrovská, nechajte si tu napríklad taký štadión Slovan, prestaňte na ňom hrať futbal, však za 30 rokov tam budete mať les a za 300 rokov tam budete prales. To isté bude aj v tých bezzásahových územiach, tam jednoducho nastúpi kolotoč a v podstate ten les dorastie, on sa zase rozpadne, zase dorastie, zase rozpadne. Chceme to ale v podstate na takom obrovskom území na Slovensku toto, však máme zničenú potravinovú sebestačnosť a ideme zničiť asi aj drevospracujúci priemysel, to pre mňa je to, v podstate nepochopiteľný až tento prístup. Aby som ešte nezabudol, končí mi už čas, tak nie som si istý, či tu zaznel procedurálny, asi zaznel, ale teda zopakujem ho, aby to bolo jasné, že v zmysle rokovacieho poriadku § 73 ods. 3 písm. b) podávam procedurálny návrh, aby sa nepokračovalo v rokovaní o tomto návrhu zákona. Ďakujem.